**Elaine Miles** (Pendleton (Oregon), 1960ko apirilaren 7a) aktore amerindiar estatubatuarra da. *Northern Exposure* telesailean *Marilyn Whirlwind* mediku kontsultako harreragilearen rola betetzeagatik da ezaguna.

Biografia
---------

### Gaztaroa

Elain Miles Pendletonen jaio zen cayuse eta nez perce leinuetako arbasoak zituen familia batean eta hiru urtez Oregon ekialdeko Umatilla Amerindiar erreserban bizi izan zen. Orduan Rentonera (Washington estatua) aldatu zen familia, aitak Boeingeko mekaniko lana aurkitu zuelako. Gaztetan amerindiarren ohitura tradizionalak ikasi zituen, ipuin kontaketa, beira alezko lanak, keramika, ehungintza... Dantzari tradizional gisa ere hainbat txapelketa irabazi zituen.

### Aktore ibilbidea

1990. urtean *Northern Exposure* telesailerako castinga egiten ari ziren itxarongelan aurkitu zuten eta berehala aukeratu zuten. Elaine uda sasoian Vancouverreko Zentro Historikoan *Sacajawea* amerindiarraz janzten zen bisitarien aurrean, hori zen bere aktore esperientzia bakarra. Berez ama eraman zuen castinga egitera, baina arduradunetako batek ikusi eta berari luzatu zion proposamena, eta honek onartu egin zuen.

Amerindiarren egoeraz oso konziente izanik tlinglit leinuko emakumearen rola zorroztasunez prestatu zuen eta amerindiar komunitatearen errespetu osoa jaso zuen. 1993an "Urteko emakume amerindiarra aukeratu zuten eta 1995ean Urteko Amerikako amerindiar famatua. 1995ean bertan Aktoreen Sindikatuaren Sarietarako komedia telesail batetako bigarren mailako emakumezko aktore onenerako izendatua izan zen.

*Northern Exposure* amaitu ondoren *Smoke Signals*, *Skins* eta *The Business of Fancydancing* filmetan hartu zuen parte, bai eta amerindiarren inguruko hainbat dokumentaletan ere.

### Bestelako lanak

Pow wow ugaritan hartu du parte eta dantza tradizionalarekin hainbat bira ere egin ditu. Drew LaCapa komediagile apatxearekin batera "Rez Robics" ariketa bideoa egin du amerindiarren artean dagoen diabete ratio handia jaisteko helburuaz. Bideo horretan pow wow dantzak, borroka-arteak, aerobic mugimenduak eta nutrizio aholkuak txertatzen dituzte. Erosleei bideoa kopiatu eta libreki banatu dezatela eskatzen diete gainera, ahalik eta jende gehienarengana iritsi dadin.

Filmografia
-----------

### Filmeak

| Urtea | Filma | Pertsonaia | Oharrak |
| --- | --- | --- | --- |
| 1995 | *Mad Love* | etxeko zerbitzaria |  |
| 1998 | *Smoke Signals* | Lucy |  |
| 2002 | *The Business of Fancydancing* | Kim |  |
| 2002 | *Skins* | Rondella Roubaix |  |
| 2007 | *Tortilla Heaven* | Caridad |  |
| 2008 | *Fry Bread Babes* | bere burua | laburmetraia |
| 2012 | *Universal VIP* | N'ah | laburmetraia |
| 2012 | *By the Salish Sea* | Salish emakumea | ahotsa, laburmetraia |
| 2014 | *Four Quarters* | Mrs. Burke |  |
| 2015 | *Fishing Naked* | Louise 'Grandma' Ottertale |  |
| 2019 | *Juanita* | Mountain |  |
|

### Telebista

| Urtea | Filma | Pertsonaia | Oharrak |
| --- | --- | --- | --- |
| 1990-1995 | *Northern Exposure* | Marilyn Whirlwind | ohiko aktorea, 110 kapitulu |
| 1994 | *Bill Nye, the Science Guy* | bere burua | telebista dokumentala, 2 atal |
| 1996 | *The Rez* | Mad Etta | 18 kapitulu |
| 1996 | *Pandora's Clock* | etxeko zerbitzaria | telebistako miniseriea, 2 kapitulutakoa |
| 1998 | *Scattering Dad* |  | Telefilmea |
| 2003 | *Images of Indians: How Hollywood Stereotyped the Native American* | bere burua | Amerindiarren inguruko dokumentala |
| 2009 | Wyvern | Barnes diputatua | Telefilmea |

Sariak
------

| Sariak | Urteak | Oharrak |
| --- | --- | --- |
| Aktoreen Sindikatuaren Sariak | 1995: Telesail dramatiko batean bigarren mailako emakumezko aktore onena (*Northern Exposure*) | Izendatua |

Erreferentziak
--------------

1. ↑   **(Ingelesez)** «Elaine Miles got her break on Northern Exposure» *Indian Country News* (Noiz kontsultatua: 2020-03-08).[*Betiko hautsitako esteka*]
2. ↑   **(Ingelesez)** «February 2010» *Coyotecooks Blog* (Noiz kontsultatua: 2020-03-08).
3. 1 2   «Marilyn Speaks!» *www.radiancemagazine.com* (Noiz kontsultatua: 2020-03-08).
4. ↑   «Elaine Miles» *IMDb* (Noiz kontsultatua: 2020-03-08).
5. ↑   SensaCine. «Filmografía Elaine Miles» *SensaCine.com* (Noiz kontsultatua: 2020-03-08).
6. ↑   «WHAT IS REZ ROBICS? | American Indian Society of Delaware Forum» *udaisd.proboards.com* (Noiz kontsultatua: 2020-03-08).

Kanpo estekak
-------------

|  |  |
| --- | --- |
|  | Wikimedia Commonsen badira fitxategi gehiago, gai hau dutenak: ***Elaine Miles*** Aldatu lotura Wikidatan |

* Aktorearen IMDBko fitxa irakurgai **(Ingelesez)**

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q3050401
* Commonscat Multimedia: Elaine Miles

---

* **Identifikadoreak**
* WorldCat
* VIAF: 48890175
* LCCN: no2002011554

 |

* Wd Datuak: Q3050401
* Commonscat Multimedia: Elaine Miles